open-index/open-wikipedia-markdown huggingface dataset:
ויליאם הלמס

**ויליאם הלמס** (באנגלית: **William Helms**; נפטר בשנת 1813) היה פוליטיקאי אמריקאי שכיהן כחבר בית הנבחרים של ארצות הברית מטעם ניו ג'רזי.

## ביוגרפיה
הלמס נולד במחוז סאסקס שבפרובינציית ניו ג'רזי. במהלך מלחמת העצמאות האמריקאית שירת כקצין בצבא הקונטיננטלי בדרגות לוטננט משנה, לוטננט וקפטן, וב־30 בספטמבר 1783 הוענקה לו דרגת כבוד של מייג'ור.

לאחר המלחמה התקבל כחבר מקורי באגודת הסינסינטי במדינת ניו ג'רזי, ארגון של קציני הצבא הקונטיננטלי.

הלמס כיהן כחבר האספה הכללית של ניו ג'רזי בשנים 1791 ו־1792. בהמשך נבחר מטעם המפלגה הדמוקרטית-רפובליקנית לקונגרס השביעי ולארבעת הקונגרסים שלאחריו, וכיהן בבית הנבחרים של ארצות הברית מ־4 במרץ 1801 עד 3 במרץ 1811.

לאחר מכן עבר למחוז המילטון שבאוהיו, שם נפטר בשנת 1813.

## קישורים חיצוניים
* 

קטגוריה:אמריקאים ילידי ניו ג'רזי
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי בית הנבחרים של ארצות הברית מניו ג'רזי
קטגוריה:אמריקאים שנולדו במאה ה-18
קטגוריה:אמריקאים שנפטרו ב-1813
צ'לסי גריי

**צ'לסי גריי** (באנגלית: **Chelsea Gray**; נולדה ב-8 באוקטובר 1992) היא כדורסלנית אמריקאית המשחקת בעמדת הרכז. גריי שיחקה בליגת ה-WNBA ובקבוצות באירופה ובאסיה, וזכתה עם נבחרת ארצות הברית בכדורסל נשים בשתי מדליות זהב אולימפיות וכן באליפות העולם.

## ביוגרפיה
צ'לסי גריי נולדה בהייווארד שבקליפורניה. בתקופת לימודיה בבית הספר התיכון החלה לשחק כדורסל.

בשנים 2010–2014 שיחקה בקבוצת הכדורסל של אוניברסיטת דיוק. בעונת 2013 נפצעה ולא שיחקה ברוב העונה.

לקראת עונת 2014 ב-WNBA נבחרה גריי במקום ה־11 בדראפט על ידי קונטיקט סאן. בשל הפציעה היא לא השתתפה במשחקי אותה עונה. בעונת 2015 ב-WNBA חזרה לשחק, ובסוף העונה הועברה ללוס אנג'לס ספארקס. בעונת 2016 ב-WNBA זכתה לראשונה באליפות הליגה.

לאחר עונת 2020 עברה ללאס וגאס אייסז וזכתה עם הקבוצה בשלוש אליפויות ליגה.

במקביל לליגת ה-WNBA שיחקה גריי בקבוצות בטורקיה, ספרד וישראל, וזכתה עמן בתארים מקומיים.

גריי משחקת בנבחרת ארצות הברית בכדורסל נשים. עם הנבחרת זכתה במדליות זהב אולימפיות בטוקיו 2020 ובפריז 2024, וכן באליפות העולם.

גריי השתתפה בעונת הבכורה של ליגת כדורסל 3x3 Unrivaled, וקבוצתה זכתה באליפות.
## קישורים חיצוניים

קטגוריה:שחקניות WNBA
קטגוריה:כדורסלניות אמריקאיות
קטגוריה:כדורסלנים באולימפיאדת טוקיו (2020)
קטגוריה:כדורסלנים באולימפיאדת פריז (2024)
קטגוריה:אלופות אולימפיות אמריקאיות: כדורסל
קטגוריה:כדורסלנים להט"בים
קטגוריה:אמריקאיות שנולדו ב-1992
קטגוריה:כדורסלניות הפועל ראשון לציון
אבנעזר אלמר

**אבנעזר אלמר** (באנגלית: **Ebenezer Elmer**; 23 באוגוסט 1752 – 18 באוקטובר 1843) היה רופא אמריקאי, אשר ייצג את ניו ג'רזי בבית הנבחרים של ארצות הברית מטעם המפלגה הדמוקרטית-רפובליקנית בשנים 1801–1807. אחיו הבכור, ג'ונתן אלמר, ובנו, , כיהנו אף הם כחברי בית הנבחרים של ארצות הברית.

## ביוגרפיה
אלמר נולד בסידרוויל שבפרובינציית ניו ג'רזי, ב־23 באוגוסט 1752. הוא רכש השכלה אקדמית, למד רפואה ועסק ברפואה בסידרוויל. במהלך מלחמת העצמאות האמריקאית שירת בצבא הקונטיננטלי בדרגות צוער, לוטננט, עוזר מנתח ומנתח רגימנטלי. לאחר מכן עסק ברפואה בברידג'טון בשנים 1783–1789. הוא כיהן כחבר האספה הכללית של ניו ג'רזי בשנים 1789–1795, ושימש כיושב הראש בשנים 1791 ו־1795.

לאחר מלחמת העצמאות התקבל כחבר מקורי באגודת הסינסינטי במדינת ניו ג'רזי, ושימש הגזבר העוזר הראשון של האגודה במדינה. בהמשך כיהן כנשיא אגודת ניו ג'רזי עד מותו, אז היה החבר המקורי האחרון שנותר בחיים.

אלמר נבחר מטעם המפלגה הדמוקרטית-רפובליקנית לקונגרסים השביעי, השמיני והתשיעי, וכיהן בבית הנבחרים של ארצות הברית מ־4 במרץ 1801 עד 3 במרץ 1807. בשנת 1806 לא הועמד שוב כמועמד מטעם הרפובליקנים, והפדרליסטים הציגו רשימה משותפת עם ד"ר אלמר, אך זו לא הצליחה.

בשנת 1807 היה חבר במועצה המחוקקת של ניו ג'רזי ונבחר לסגן נשיא המועצה. הוא שימש כגובה המכס של ברידג'טון בשנים 1808–1817, התפטר, מונה מחדש בשנת 1822 וכיהן עד 1832, אז התפטר שוב. במהלך מלחמת 1812 שירת כשליש הכללי של מיליציית ניו ג'רזי וכבריגדיר גנרל של בריגדת קמברלנד. כמו כן שימש כסגן נשיא מכללת ברלינגטון בשנים 1808–1817 ובשנים 1822–1832.

לאחר פרישתו מהחיים הציבוריים נפטר בברידג'טון ב־18 באוקטובר 1843, ונקבר בבית העלמין של כנסיית הפרסביטריאנית אולד ברוד סטריט בברידג'טון.

## קישורים חיצוניים
* 
* 

קטגוריה:אמריקאים ילידי ניו ג'רזי
קטגוריה:חברי בית הנבחרים של ארצות הברית מניו ג'רזי
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1752
קטגוריה:אמריקאים שנפטרו ב-1843
מס לקיסר (רובנס)

**מס לקיסר** הוא ציור משנת 1610–1615 מאת פטר פאול רובנס (1577–1640), המופיע בלגיון הכבוד במוזיאוני האמנויות היפות של סן פרנסיסקו מאז 1944. הוא ממחיש את התיאור של תשובתו של ישו לשאלה שהציבו הפרושים בנוגע למיסים הרומיים.

פטר פאול רובנס, אמן רב־כישרון, מלומד ודיפלומט, בנה קריירה רבת־יוקרה בחצרות מלוכה ברחבי אירופה. ביצירה מוקדמת זו ניכרת שליטתו הטכנית בציור: משיכות מכחול ממוזגות במיומנות, צבעוניות זוהרת ודמויות בעלות הבעה עזה מעניקות חיות לקטע מקראי טעון משמעות.

הסצנה מתארת את ניסיונם של זקני היהודים להעמיד את ישו במלכוד, במטרה לכפות עליו בחירה בין החוק האזרחי לחוק הדתי. הם שואלים האם יש לשלם מס לשלטון הרומי הכובש. בתגובה מציג ישו מטבע זהב הנושא את דיוקנו של הקיסר, ומצביע כלפי מעלה באומרו: "תנו לקיסר את אשר לקיסר, ולאלוהים את אשר לאלוהים". בכך מודגשת ההבחנה בין סמכות שלטונית ארצית לבין מחויבות דתית ורוחנית.

## הערות שוליים

קטגוריה:פטר פאול רובנס: ציורים
קטגוריה:ציורי שמן
קטגוריה:ציורים מהמאה ה-17
קטגוריה:ישו בתרבות ובאמנות
המכללה הצבאית של קרוליינה הדרומית

**המכללה הצבאית של קרוליינה הדרומית** (ידועה הגם בשם **"המצודה"**; באנגלית: **The Citadel Military College of South Carolina**, או **The Citadel**) היא מכללה צבאית ציבורית בצ'ארלסטון שבקרוליינה הדרומית. המכללה נוסדה ב-1842 ונמנית עם המכללות הצבאיות הבכירות בארצות הברית שמכשירות את עתודת הקצונה. המכללה ידועה במשטר הצבאי הקפדני שלה ובתוכנית הלימודים המשלבת השכלה אקדמית עם הכשרה צבאית (ROTC).

## היסטוריה
המכללה נוסדה ב-1842 כ"אקדמיה הצבאית של קרוליינה הדרומית" (South Carolina Military Academy). היא פעלה בשני קמפוסים – האחד בצ'ארלסטון והשני בעיר קולומביה. במהלך מלחמת האזרחים האמריקנית שירתו צוערי המוסד כחלק מכוחות מדינת קרוליינה הדרומית. הקמפוס בקולומביה נשרף בידי כוחות גנרל ויליאם שרמן ולא נפתח יותר, המבנה היחיד ששרד, בניין מגורי הסגל היה לאחר המלחמה למשכנו של מושל קרוליינה הדרומית. קמפוס צ'ארלסטון נכבש ב-1865 והושבת, הוא נפתח מחדש ב-1882 תחת שמו הנוכחי.

במהלך המאה ה-20 הרחיבה המכללה את תוכניות הלימוד שלה והחלה לקלוט גם סטודנטים אזרחיים במסלולים שאינם צבאיים. ב-1966 נקלט לראשונה קאדט אפרו-אמריקאי. בשנת 1995 קיבלה המכללה לראשונה נשים לשורות הצוערים לאחר מאבק משפטי. ננסי מייס הייתה לאישה הראשונה שסיימה את המסלול ב-1999.

## ארגון
המכללה היא מוסד ציבורי הנתמך על ידי מדינת קרוליינה הדרומית. רוב הסטודנטים הם צוערים ולומדים במסגרת צבאית מלאה הכוללת מגורים בקמפוס, מדים, משמעת צבאית והכשרה מנהיגותית. בנוסף מציכה המכללה תוכניות ללימודי ערב ותארים מתקדים לסטודנטים אזרחיים.

המכללה כוללת את:
*בית בספר למנהל עסקים ע"ש טומי וויקטוריה בייקר
*בית הספר להנדסה
*בית הספר למדעי הרוח ולמדעי החברה
*בית הספר למדעים ולמתמטיקה ע"ש משפחת סווין
*בית הספר לחינוך ע"ש משפחת זוקר

## קישורים חיצוניים

קטגוריה:קרוליינה הדרומית: מבנים
קטגוריה:ארצות הברית: אוניברסיטאות ומכללות
קטגוריה:ארצות הברית: אקדמיות צבאיות
קטגוריה:בתי ספר לקצינים
*
אקציוניזם וינאי

**האקציוניזם הווינאי** (מגרמנית: **Wiener Aktionismus**) הייתה תנועת אמנות קצרת-ימים בוינה, בירת אוסטריה, בין שנות ה-60 לשנות ה-70 של המאה ה-20. הוא נחשב לחלק מהמאמצים העצמאיים שנעשו בשנות ה-60 לפתח את תחומי אמנות המיצג, פלוקסוס, הפנינג, ציור פעולה ואמנות גוף. היוצרים העיקריים שנמנו על התנועה, ונודעו כ"אקציוניסטים" היו הרמן ניטש, גינטר ברוס, אוטו מוהל ורודולף שוורצקוגלר. בין היוצרות שהיו מעורבות בתנועה ניתן למנות את אני ברוס וואלי אקספורט. לאחר התנועה, המשיכו רוב האקציוניסטים בעבודה אמנותית באופן נפרד ממנה.

## קישורים חיצוניים
* קטעי וידאו של אמני האקציוניזם הווינאי באתר UbuWeb

קטגוריה:אמנות עכשווית
קטגוריה:אמני מיצג
קטגוריה:וינה
הליגה הלאומית המולדובית בכדורסל

**הליגה הלאומית בכדורסל** (ברומנית **Moldova Divizia Națională**) היא ליגת הכדורסל הבכירה במולדובה. היא הוקמה בשנות ה-90 של המאה ה-20 אחרי שמולדובה קיבלה את האצמעות.

האלופה הנוכחית היא קבוצת צ'אדר-בסקט. במירב הזכיות (5) זכו קבוצות "דון-בסקט" ו"בסקו" שכיום משחקות בליגה השלישית בחשיבותה.

בעונת 2025/2026 ליגה כוללת 9 קבוצות. אחרי העונה הסדירה 8 קבוצות החזקות עולות לפלייאוף.

## קבוצת הליגה בעונת 2025/2026
*CBA בסקט (צ'דיר-לונגה) 
*צ'אדיר בסקט (צ'דיר-לונגה) 
*פרבנצ'יוס (קישינב) 
* גלוריה (קישינב) 
* אקדמיה לכדורסל (BSJ) (קישינב)
* ספרנסה (קישינב) 
* טיטן בסקט (ריבניצה) 
* סורוקה בסקט (סורוקה) 
* סטרשן (סטרשן)
 

## קישורים חיצוניים
* נתונים מאתר יורובסקט
* אתר איגוד הכדורבל של מולדובה

מולדובה
קטגוריה:מולדובה: ספורט
בנדר אימאם חומייני

**בנדר אימאם ח'ומייני** (בפרסית: **بندر امام خمینی**) היא עיר נמל במפרץ הפרסי והבירה של ברובע בנדר אימאם ח'ומייני שבמחוז בנדר-י מאהשהר, ח'וזסתאן, איראן. העיר משמשת גם כמרכז השלטוני ומנהלי של רובע הכפרי ח'ומייני.

לפני המהפכה האסלאמית היא הייתה ידועה בשם בנדר שאפהור. העיר נקראת על שם רוחאללה ח'ומייני ובקרבתה נמצא המפעל הפטרוכימי בנדר אימאם.

## היסטוריה
הנמל ממוקם בקצה של מסילת הרכבת הטרנס-איראנית המחברת את המפרץ הפרסי עם טהראן ומשם לים הכספי. הנמל הוא חלק מאותו קומפלקס ימי שמכיל בתוכו גם את נמל העיר הסמוכה בנדר-י מאהשהר. שני הנמלים נגישים דרך אותה תעלה שבמפרץ הפרסי.

במהלך מלחמת העולם השנייה כלל הנמל רק מזח, שני רציפי ספנות, תחנת רכבת ומחסנים ויישוב אזרחי במרחק כמה קילומטרים. הנמל היה בתחילה בידיים גרמניות ואיטלקיות, אך הותקף ב-25 באוגוסט 1941 על ידי צבא הודו הבריטית בסיוע הצי המלכותי.

בתקיפה זו צי בפיקודה של הספינה הבריטית HMS Kanimbla הפליג במעלה נתיבי המים ולכד שמונה ספינות של מדינות הציר, שתי ספינות תותחים ואת המזח הצף.

אחרי כיבוש הנמל, הוא נוהל על ידי גדוד הנמל ה-482 של צבא ארצות הברית ושימש כנקודת אספקה קריטית לסיוע צבאי של בעלות הברית לרוסיה הסובייטית. מתקני הנמל שימשו גם לאחסון ותיקון של ספינות סוחר וצבא. במהלך המלחמה נבנו בנמל שלושה מקומות עגינה נוספים.

## דמוגרפיה
### אוכלוסייה
בזמן מפקד האוכלוסין שנערך ב-2006, אוכלוסיית העיר מנתה 67,078 נפשות ב-14,681 משקי בית. מפקד האוכלוסין שנערך לאחר מכן בשנת 2011 מנה 72,357 נפשות ב-18,382 משקי בית. מפקד האוכלוסין של 2016 מדד את אוכלוסיית העיר כ-78,353 נפשות ב-21,810 משקי בית.

נמל בנדר-א-אמאם ח'ומייני הוא נמל לאומי הפועל תחת סמכות ארגון הנמלים והימאות האיראני . זהו הנמל הצפוני ביותר של איראן במפרץ הפרסי, והוא משמש להעברת העברת מכולות, מטען בתפזורת ומטען כללי, עם גישה בלעדית למתקנים המוחזקים על ידי קווי הספנות של הרפובליקה האסלאמית של איראן (קבוצת IRISL). בשנת 2005 הציעה ממשלת איראן משלוחי מכולות ישירים בין הנמל למערב אירופה, אך המשא ומתן עם חברות הספנות השונות על מתקני נמל ייעודיים וגישה אליו טרם הסתיים.

נמל בנדר-י מאהשהר, המתמחה ביצוא נפט ומוצרים פטרוכימיים של החברות הלאומיות NIOC ו־NPC, נמצא כ־12 קילומטרים מזרחית לנמל.

הגישא לשני הנמלים היא דרך תעלת 'חור מוסא', שאורכה 67 ק"מ ועומקה כ-20 מטרים.

נמל בנדר-א-עמאם חומייני מחובר באמצעות רכבת וכביש, ממערב לאבאדאן וח'וראמשהר ולאזור החופשי המשותף שלהן ארוואנד, לאורך גבול איראן-עיראק, ומצפון לאהוואז, טהראן, הים הכספי ומדינות הקווקז.

לנמל שבעה טרמינלים עם 40 מקומות עגינה בחזית של כ-6,500 מטרים.

בטרמינלים יש מחסנים בנפח של 171,000 מ"ר ואזורי אחסון פתוחים המשתרעים על פני 10.9 ק"מ.

## דרכי גישה
### כבישים
* דרך מהירה מספר 5 של הדרך המהירה של המפרץ הפרסי
* כביש 96

## קישורים חיצוניים

## הערות שוליים

קטגוריה:ח'וזסתאן: יישובים
קטגוריה:איראן: ערי נמל
שאול לוסטיג

**הרב שאול לוסטיג** (ז' באלול תר"ע, 11 בספטמבר 1910 – א' בסיון תש"ל, 5 ביוני 1970) היה איש חינוך, הוגה דעות, ותלמיד חכם בולט ביהדות החרדית. הוא היה ממייסדי "הנוער האגודתי" בגרמניה, מהדמויות הרוחניות המשפיעות בתנועת פועלי אגודת ישראל (פא"י) בישראל, ומייסד מוסדות חינוך מקצועיים לבנות ברוח מסורת ישראל.

## ביוגרפיה
### תקופת גרמניה
נולד בפרנקפורט דאודר (Frankfurt an der Oder) שבגרמניה לאביו משה, למשפחה ששורשיה בהונגריה. בצעירותו היה דמות מפתח בקרב הצעירים החרדים בגרמניה ונמנה עם מייסדי "הנוער האגודתי" – ארגון שאיחד את "צעירי אגודת ישראל" ותנועת "עזרא". במסגרת זו, פעל להכשרת צעירים חרדים לעלייה לארץ ישראל ולחיי מעשה.

הוא היה מתלמידי האסכולה של רש"ר הירש ("תורה עם דרך ארץ") ותרגם לעברית את כתביו, ביניהם הספר "חורב". הוא נישא לאסתר (גוסטל) לבית אשווגה.

### פעילות ציבורית והגותית בישראל
לאחר עלייתו ארצה, הפך לאידאולוג בולט בתנועת פועלי אגודת ישראל (פא"י) ונחשב לאחד ממעצבי הקו הרוחני של התנועה. הוא פרסם מאמרים תורניים והגותיים בביטאון התנועה "שערים" ובכתב העת "המעין", לצד רבנים כגון הרב יונה מרצבך והרב רפאל קצלנבוגיין.

בשנת 1953 יצא בשליחות התנועה לחו"ל לחיזוק הקשר עם הקהילות החרדיות בתפוצות.

## שיטת "היישוב השלישי"
הרב לוסטיג טבע ופיתח את המושג "היישוב השלישי", שנועד להגדיר דרך ביניים חברתית-דתית ייחודית:
* הבחנה רעיונית: המודל ביקש להציב חלופה הן ל"יישוב הישן" (השמרנות הירושלמית שדחתה מודרנה) והן ל"יישוב החדש" (התנועה הציונית החילונית).
* סינתזה: השיטה דגלה בבניין הארץ, חקלאות ועבודה מקצועית כערך דתי, מתוך מחויבות טוטאלית להלכה ברוח שיטת "תורה עם דרך ארץ".
* עצמאות רוחנית: הוא ראה בכך יצירה רוחנית עצמאית המאפשרת ליהודי החרדי לחיות חיים יוצרים ומודרניים בארץ ישראל מבלי להתפשר על עקרונות הדת.

## פרישתו מהפוליטיקה
בשנת 1960, בעקבות החלטת פא"י להצטרף לממשלה בניגוד לדעת "מועצת גדולי התורה", הורה לו הסטייפלר (הרב ישראל יעקב קנייבסקי) לפרוש מהתנועה. הרב לוסטיג ציית להוראה לאלתר ופרש מכל תפקידיו הפוליטיים.

## מפעל החינוך סמינר לוסטיג

מפעל חייו המרכזי היה הקמת מוסד חינוך לבנות בבני ברק ברוח שיטתו:
המוסד נקרא "בית הספר התיכוני המקצועי שכר חרדי לבנות".
* חזון המוסד: המוסד נועד להעניק השכלה מקצועית איכותית (כגון ראיית חשבון ותכנות) בסביבה חרדית שמורה.
* ערכים: במוסד הושם דגש על "טהרת הקודש", תוך הימנעות מהחדרת תכנים זרים, מתוך מטרה להכשיר את הבנות לחיי מעשה ופרנסה מכובדת כחלק מבניין הבית היהודי.
* הנצחה: לאחר פטירתו נקרא המוסד על שמו – "תיכון לוסטיג". בהמשך הוקם גם "קמפוס לוסטיג" (שלוחה של המרכז האקדמי לב), הממשיך את חזונו לשילוב לימודים ברמה גבוהה עם הקפדה דתית.

## פטירתו ומורשתו
הרב שאול לוסטיג נפטר בראש חודש סיון תש"ל ונטמן בבית העלמין סגולה בפתח תקווה. על מצבתו נחקק: "מסר את נפשו על חנוך הדור הצעיר... נקי כפים ובר לבב... פזר נתן לאביונים צדקתו עומדת לעד". מלבד פועלו החינוכי, היה גם מראשי ה"חברה קדישא החרדית" בבני ברק ופעל להקמת חלקות קבורה חרדיות.

## משפחתו
בתו רות נשואה לרב שלמה דוד רוטר ראש כולל דרכי החיים. בנו אליקים משמש היום כיו"ר הדירקטוריון. 

בתו לאה הייתה נשואה לרב בנימין מצגר אשר שימש גם כמנהל הסמינר אחרי הרב שאול לוסטיג.

בנו של שלמה משה הוא מנהל הסמינר כיום.

## ראו גם
תיכון לוסטיג

## הערות שוליים

קטגוריה:ישראלים ילידי גרמניה
קטגוריה:ישראלים שנולדו ב-1910
קטגוריה:ישראלים שנפטרו ב-1970
הכד השבור (בוגרו)

**הכד השבור** הוא יצירת אמנות של האמן הצרפתי ויליאם אדולף בוגרו. היצירה הושלמה בשנת 1891 ונרכשה בשנת 1893 בידי בני הזוג דה יאנג בסן פרנסיסקו, ונחשבת ליצירתו הראשונה של בוגרו שהגיעה לקליפורניה. הציור מציג נערה הלבושה חצאית כחולה וחולצה לבנה המכוסה בבד אדום, היושבת לצד כד שבור. היצירה תוארה כסמל לאובדן הבתולין, ובמסורת הציור האירופי שימשו כדים וכלים דומים כדימויים מרומזים למיניות נשית. במשך דורות התקבעה היצירה כמשל תרבותי העוסק בעיסוק הגברי בבתולין ובמשמעותם החברתית.

מבקרים ציינו כי היצירה מהווה דוגמה מובהקת לרגשנות המזוהה עם סגנונו של בוגרו, סגנון שעורר התנגדות סביב ראשית המאה העשרים. מבחינה פורמלית הודגשו ההרמוניה, הפרופורציה, הקומפוזיציה והטונליות המוקפדות, ואילו סגנונו האקדמי והשמרני נתפס בעיני מבקרים אחדים כמיושן לנוכח הופעתם של זרמים ניסיוניים והפשטה באמנות. במשך עשרות שנים נכללה היצירה, לצד דימויים נוספים של דמויות נשיות יחידות, במדריכי הוראה ובספרי לימוד כאמצעי להצגת אמנות.

## פרשנות וסמליות
בביקורת האמנות נקבע כי במשך מאות שנים שימשו כדים וכלים אחרים בציור האירופי כדימויים מרומזים למערכת הרבייה הנשית. בהקשר זה נתפס הכד השבור כסמל לאובדן הבתולין. מבקרים בני זמננו ראו ביצירה משל לעיסוק הגברי בבתולין, ולעיתים תואר בה יסוד גברי מיני המרומז באמצעות המזרקה, לעומת יסוד נשי המיוצג באמצעות הכד השבור. עם זאת, אין עדות חד־משמעית לכך שהציור נועד לשאת משמעות סמלית מעבר לתיאור הגלוי של הדימוי.

## ביקורת וסגנון
מבקרים הציבו את היצירה כדוגמה מובהקת לרגשנות שאפיינה את סגנונו של בוגרו, רגשנות שעוררה התנגדות חריפה סביב ראשית המאה העשרים. מבחינה אקדמית, היצירה מדגימה הרמוניה, פרופורציה, קומפוזיציה וטון מוקפדים. סגנונו האקדמי והשמרני של בוגרו נתפס בעיני מבקרים אחדים כמיושן לנוכח הופעת זרמים ניסיוניים והפשטה, והשוואות נערכו בינו לבין ציירים מודרניסטים מוקדמים. במשך עשרות שנים נכללה היצירה, לצד דימויים נוספים של דמויות נשיות יחידות, במדריכי הוראה ובספרי לימוד.

## קישורים חיצוניים

## הערות שוליים

קטגוריה:ויליאם אדולף בוגרו: ציורים
קטגוריה:ציורים מהמאה ה-19
קטגוריה:ציורי שמן
קטגוריה:ילדים בציור
לוי קייסי

**לוי קייסי** (באנגלית: **Levi Casey**; בערך 1752 – 3 בפברואר 1807) היה ותיק מלחמת העצמאות האמריקאית שכיהן שתי כהונות כחבר בית הנבחרים של ארצות הברית מטעם קרוליינה הדרומית בשנים 1803–1807.

## ביוגרפיה
קייסי נולד בערך ב-1752 בפרובינציית קרוליינה הדרומית ושירת במיליציה של קרוליינה הדרומית במהלך מלחמת העצמאות האמריקאית. הוא היה בנו של אבנר קייסי, ושירת במלחמה לצד אחיו ואחייניו. אחד מאחיו, בנג'מין קייסי, נהרג בקרב במחנה מידלברוק שבניו ג'רזי. בשנת 1775 נשא לאישה את אליזבת דאקט.

במהלך שירותו הגיע לדרגת בריגדיר גנרל במיליציה של קרוליינה הדרומית. לאחר המלחמה כיהן כשופט בבית המשפט של מחוז ניוברי בשנת 1785.

קייסי כיהן כחבר הסנאט של קרוליינה הדרומית בשנים 1781–1782 ובשנים 1800–1802, וכחבר בית הנבחרים של קרוליינה הדרומית בשנים 1786–1788, 1792–1795 ו־1798–1799.

הוא נבחר מטעם המפלגה הדמוקרטית-רפובליקנית לקונגרסים השמיני והתשיעי וכיהן בבית הנבחרים של ארצות הברית מ־4 במרץ 1803 ועד מותו, לפני סיום הקונגרס התשיעי. לפני מותו כבר נבחר מחדש לקונגרס העשירי.

קייסי נפטר בוושינגטון די. סי. ב־3 בפברואר 1807 ונקבר בבית הקברות של הקונגרס.

## קישורים חיצוניים
* 
* 

קטגוריה:אמריקאים ילידי קרוליינה הדרומית
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אישים הקבורים בבית הקברות של הקונגרס
קטגוריה:אמריקאים שנולדו ב-1752
קטגוריה:אמריקאים שנפטרו ב-1807
מרדכי (מוטי) הררי

**מרדכי (מוטי) הררי** (נולד ב-29 בפברואר 1944) הוא אגרונום וחוקר חקלאות ישראלי, המומחה באקלום צמחים ותכנון חקלאי בתנאי מדבר קיצוניים. הררי כיהן כמנהל מחקר ופיתוח ערבה דרומית, והיה חלוץ בפיתוח שיטות לגידול רימונים ירוקי-עד וביות צמחי בר כפרחי קטיף לייצוא.

## ביוגרפיה
הררי נולד בקיבוץ אלונים והוא חבר קיבוץ יטבתה שבדרום הערבה. הוא בעל תואר מוסמך (M.Sc) מהפקולטה לחקלאות של האוניברסיטה העברית בירושלים, שם חקר את השפעת המליחות על יבולי עגבניות ומלונים. בשנת 1972 זכה בפרס ההסתדרות לחוקרים צעירים.

במהלך שנות ה-60 וה-70 מילא תפקידים מקצועיים בקיבוצים אלומות וגרופית, וניהל תוכניות טיפוח בצל באוניברסיטה העברית. בין השנים 1976–1978 ניהל חוות ענק בתאילנד שסיפקה תוצרת חקלאית מ-30,000 חקלאים למפעלי שימורים.

## פעילות מחקרית
מחקריו של הררי מתמקדים ביצירת יתרון יחסי לחקלאי הערבה דרך חדשנות בוטנית וטכנולוגית המותאמת לתנאי עקה.

### פיתוח ענף הפרחים והנוי
הררי הוביל את תחום הפרחים במו"פ ערבה דרומית במשך עשורים. בין הישגיו המרכזיים:
* **ביות צמחי בר:** פיתוח פרוטוקולים לאקלום וביות של צמחי מדבר כפרחי קטיף וצמחי עציץ, דוגמת ה-**Desert Pea** (סוונסוניה), איריס הנוי וחמניות לנוי.
* **טיפוח וסלקציה:** ביצוע ברירה גנטית לזני פרחים כדי להתאימם למים מליחים ולקרינה חזקה.
* **ייצור זרעים:** פיתוח טכנולוגיות לייצור זרעי פרחים בערבה כחלופה כלכלית למגדלים.

### מחקרי הרימון (Pomegranate)
הררי נחשב לאוטוריטה בתחום התאמת הרימון לאקלים חם:
* **רימונים ירוקי-עד:** פיתוח שיטה מהפכנית לשמירה על עץ הרימון כפעיל לאורך כל השנה בדרום הערבה, המאפשרת הקדמת פריחה והבשלה לשוק ה"אופ-סיזן" העולמי.
* **מניעת סדקים (Crack Prevention):** מחקרים למניעת התבקעות הפרי הנגרמת מעקות חום ויובש, דרך ניהול השקיה ודישון.
* **מיכון חקלאי:** פיתוח ושיפור שיטות לקטיף מכני של רימונים.

### שימור ובריאות
הררי הקים חלקה לשימור ופיתוח צמחי מדבר המשמשת כבנק גנים לצמחים בסכנת הכחדה. כמו כן, חקר את השפעת תנאי הגידול בערבה על ריכוז נוגדי חמצון בתוצרת חקלאית לקידום ערכים בריאותיים.

## פעילות בינלאומית
הררי שימש כיועץ בכיר בפרויקטים חקלאיים במדינות רבות, בהן: הודו (ראג'סטאן, גוג'ראט וקרנאטקה), קניה (חבל טורקנה), האיטי (שיקום לאחר רעידת אדמה), סרי לנקה, ירדן, ותאילנד. הוא זכה בפרס "Hanover Expo 2000" על פיתוח פרויקטים לשימור קרקע ומים בהודו ותאילנד.

## תפקידים מרכזיים
* מנהל מו"פ ערבה דרומית (1978–1988 ובקדנציות נוספות).
* מנהל עסקי בקיבוץ יוטבתה (1988–1992).
* חוקר ראשי ומרכז תחום המטעים והפרחים בערבה.
* חבר בחבר הנאמנים של אוניברסיטת בן-גוריון בנגב.
* חבר דירקטוריון בקרן GIFRID (קרן גרמניה-ישראל למחקר ופיתוח בינלאומי).
* חבר דירקטוריון בחברת "ערדום זרעים" ובחברות הכלכליות של חבל אילות.

## קישורים חיצוניים
* עמוד החוקר של מוטי הררי, באתר מו"פ ערבה דרומית
* ארכיון פרסומים ומחקרים של מוטי הררי, באתר מו"פ ערבה

## הערות שוליים

קטגוריה:אגרונומים ישראלים
קטגוריה:ישראלים שנולדו ב-1944
רד מעל מסך הטלויזיה

**"רד מעל מסך הטלויזיה"** (נקרא גם **"רד מעל מסך הטלויזיה שלי"**) הוא שיר שכתב סמי בירנבך והלחין וביצע רמי פורטיס. השיר נכלל באלבום הבכורה של פורטיס, "פלונטר", שיצא לאור ב-1978, והוא הרצועה השישית באלבום.

## רקע
בתקופה שבה נכתב השיר היה בישראל ערוץ טלוויזיה אחד בלבד: הערוץ הראשון, שמרבית תכניו כללו את שידורי הטלוויזיה החינוכית הישראלית. העיתונאי רם עברון הגיש בערוץ מספר תוכניות, שלא מצאו חן בעיניהם של פורטיס ושל סמי בירנבך. על רקע זה נכתב השיר "רד מעל מסך הטלויזיה".

## תוכן
השיר מציג מציאות בה אירועים על מסך הטלוויזיה סותרים את המציאות. מחד, כולם מחפשים בטלוויזיה את מפלטם, אבל מאידך הם מקבלים תוכן לא רלוונטי. תחושה זו היוותה חלק מהאווירה הציבורית ששררה בישראל בסוף שנות ה-70 של המאה ה-20 (התקופה בה פורסם השיר).

## השפעה וגרסאות כיסוי
למרות חוסר ההצלחה של "פלונטר" ביציאתו, הפך השיר ללהיט גדול ואף נחשב לשיר המוכר ביותר של פורטיס.

ברבות השנים יצאו מספר גרסאות כיסוי לשיר. הבולטת שבהן יצאה בשנת 2003: עת עלה ערוץ 24 לאוויר (ובכך היה לערוץ הראשון בישראל שמשדר תכנים מוזיקליים בלבד) החליט עורך המוזיקה הראשי שלו, יואב קוטנר, לפתוח את שידוריו בקליפ שיר "רד מעל מסך הטלויזיה". לצד פורטיס, הופיעו בקליפ שלושה זמרי רוק ישראליים נוספים – חמי רודנר, יהלי סובול וירמי קפלן. הקליפ היה למעשה מחווה לשיר הראשון שפתח את שידורי ערוץ MTV, "Video Killed the Radio Star".

מלבד זאת, גם משינה הוציאה גרסת כיסוי לשיר.

## הערות שוליים

קטגוריה:שירי 1978
קטגוריה:שירי רמי פורטיס
קטגוריה:שירי משינה
קטגוריה:שירים בעברית
קטגוריה:שירי רוק בעברית
כוחות הנחתים של פיקוד הדרום

**כוחות הנחתים של פיקוד הדרום של ארצות הברית** (באנגלית: **United States Marine Forces, South**, או בקיצור **MARFORSOUTH**), שבסיסם בניו אורלינס שבלואיזיאנה, הם כוחות חיל הנחתים בפיקוד דרום של ארצות הברית. מפקד MARFORSOUTH אחראי על כל יחידות הנחתים המוקצות לפיקוד הדרומי (הכולל את אמריקה הדרומית והמרכזית וכן את רוב הקריביים), מייעץ למפקד הפיקוד בנוגע לשימוש בכוחות הנחתים, ומפקח על תכנון ויישום פריסות הנחתים באזור.

## היסטוריה
לחיל הנחתים האמריקאי יש היסטוריה ארוכה באמריקה הלטינית ובקריביים. הפשיטה על נסאו במרץ 1776 הייתה המבצע האמפיבי הראשון של חיל הנחתים הקונטיננטלי, שהתרחש באיי בהאמה במהלך מלחמת העצמאות האמריקאית. מאז תחילת המאה ה-19 ועד שנות ה-30 של המאה ה-20, רוב פריסות הנחתים מחוץ לארצות הברית היו בחצי הכדור המערבי, בהשפעת דוקטרינת מונרו. בסוף המאה ה-19 ותחילת המאה ה-20 חיל הנחתים השתתף במלחמות הבננה באזור זה.

במהלך מתחים פוליטיים בפנמה באפריל 1885 נשלחו חיילי נחתים על ידי מזכיר הצי של ארצות הברית להגן על האינטרסים האמריקאים במצר פנמה. במהלך זה נפרסה חטיבה זמנית שהכילה שלושה גדודים. חיילי נחתים נחתו בקובה ובפוארטו ריקו במהלך מלחמת ארצות הברית–ספרד ב-1898.

בנובמבר 1903 נשלחו חיילי נחתים שוב לפנמה כדי לתמוך בהפרדת פנמה מקולומביה. חיילי נחתים נשלחו לניקרגואה ב-1894 וב-1910; להאיטי ב-1915; ולרפובליקה הדומיניקנית ב-1916. חיילי נחתים הוצאו ממדינות אלה בתחילת שנות ה-30, עם תחילת השפל הגדול ומדיניות השכן הטוב של הנשיא פרנקלין דלאנו רוזוולט.

## קישורים חיצוניים

## הערות שוליים

קטגוריה:פיקוד דרום של ארצות הברית
קטגוריה:חיל הנחתים של ארצות הברית
תמונת נהר

**תמונת נהר** משנת 1890 בקירוב היא ציור שמן על בד מאת ארמן גיומן 1841 עד 1927. מידות היצירה 65.5 על 82 סנטימטר. הציור התקבל בעיזבון גרטרוד פוירינג, ניו יורק, לידידי מוזיאון ישראל בארצות הברית, והוא שמור באוסף מוזיאון ישראל בירושלים.

## הרקע האמנותי
שנות השמונים של המאה התשע עשרה היו תקופה רבת תהפוכות באמנות הצרפתית, הן במסגרות האקדמיות הן בחוגי האוונגרד. הסלון הרשמי שפעל בחסות המדינה מאז 1699 התקיים בפעם האחרונה בשנת 1880. בעקבות זאת הופיעו אגודות עצמאיות של אמנים ונפתחו חללי תצוגה חדשים, ציבוריים ופרטיים, ברחבי הזירה התרבותית בפריז. באותה תקופה איבדה הקבוצה האימפרסיוניסטית את לכידותה הסגנונית בשל מחלוקות פנימיות. כאשר האימפרסיוניסטים של שנות השבעים נטו לעמדות שמרניות יותר, עבר דגל האמנות החדשנית לדור צעיר, ובהם מי שעתידים היו להוביל את הניאו אימפרסיוניזם, הסינתטיזם, הסימבוליזם ואף את ראשית האקספרסיוניזם. ארמן גיומן, שהיה מזוהה עם השמאל הפוליטי, שמר על קשר חברתי עם חוגי האוונגרד אך ביצירתו גילה עניין מועט במגמות החדשות והמשיך לפעול כאימפרסיוניסט מתון כפי שהיה מראשית שנות השבעים.

## תיאור היצירה
הציור, המאוחר מבין שתי עבודותיו של גיומן באוסף המוזיאון, מציג שייטים ודייגים רגועים בנהר הסן. הנושא השלו עשוי לשקף את השיפור שחל בחייו האישיים לאחר נישואיו בשנת 1887. אף על פי כן, הן מבחינת הסגנון הן מצד מבנה הקומפוזיציה, נשענת היצירה על אותה מסגרת צורנית שאפיינה את עבודותיו הקודמות. בעוד תרבות הפנאי הבורגנית עומדת במרכז החזית, ארובות מפעל המעלות עשן ברקע מדגישות את התעניינותו המתמשכת בפער החברתי שבין העיר לכפר. היצירה מרמזת כי התקדמות המודרנה באמצעות תיעוש מתאפשרת רק במחיר השתלטות הדרגתית על הטבע.

## סגנון וטכניקה
ההתפתחות הטכנית הבולטת בציור זה וביצירות אחרות מאותה תקופה היא הנטייה הגוברת של גיומן להדגיש אפקטים של צבע במקום אפקטים של אור. הזוהר בציור נשען על כתמי צבע מובהקים ולא על רשמי אור חולפים כפי שביקשו האימפרסיוניסטים ללכוד ולהעביר באמצעות המכחול. הבדל זה עשוי להיראות תחילה עדין, אולם הוא נוגע בליבת הרעיון האימפרסיוניסטי שגיומן ביקש לשמר, גם לאחר שהניאו אימפרסיוניזם של סרה והסינתטיזם של גוגן הרחיבו את גבולות השיח האסתטי בפריז. בסביבות 1890 החל העיסוק באפקטים האופטיים של האור לפנות מקום לכוחה של משיחת המכחול הצבעונית המופשטת מערפילי המציאות המשתנה. מגמות וטכניקות אימפרסיוניסטיות המשיכו להתקיים גם במאה העשרים, אך בעיקר כזיכרון נוסטלגי של תקופה שבה הרצף האופטי בין המציאות הנראית לבין עבודת המכחול הספונטנית נחשב לאמצעי אמין ומעורר השתאות לביטוי ציורי.

## הערות שוליים

קטגוריה:ציורי נוף
קטגוריה:ציורי שמן
קטגוריה:מים באמנות
קטגוריה:ציורים מהמאה ה-19
קטגוריה:מוזיאון ישראל: ציורים
ועדת המודיעין והביטחון של הפרלמנט הבריטי

**ועדת המודיעין והביטחון של הפרלמנט** (באנגלית: **Intelligence and Security Committee of Parliament**) היא הוועדה הפרלמנטרית הסטטוטורית המופקדת על הפיקוח על קהילת המודיעין של הממלכה המאוחדת (UKIC). הוועדה פועלת מכוח חוק, ומעמדה וסמכויותיה שונים מאלה של ועדות נבחרות רגילות של בית הנבחרים או בית הלורדים.

הוועדה הוקמה מכוח Intelligence Services Act 1994, וסמכויותיה הורחבו וחוזקו באופן משמעותי במסגרת Justice and Security Act 2013. החוק משנת 2013 עיגן את מעמדה כוועדה של הפרלמנט, הרחיב את תחום פיקוחה והסדיר את מנגנון פרסום דוחותיה.

## סמכויות
בהתאם לחוק משנת 2013 ולמזכר ההבנות הנלווה (Memorandum of Understanding), ה-ISC מפקחת על המדיניות, ההוצאות, המינהל והמבצעים של הגופים המרכיבים את קהילת המודיעין הבריטית, ובהם:
* MI5 – שירות הביטחון הפנימי;
* MI6 – שירות הביון החיצוני;
* GCHQ – סוכנות הסיגינט והסייבר;
* מודיעין ההגנה (Defence Intelligence);
* כוח הסייבר הלאומי
* הארגון להערכה מודיעינית משותפת של הממלכה המאוחדת
* מזכירות המועצה לביטחון לאומי
* Homeland Security Group במשרד הפנים.

## אופן עבודת הוועדה
ה-ISC קובעת בעצמה את סדר יומה ואת תוכנית עבודתה. חקירותיה (Inquiries) מתמקדות לרוב באירועים עכשוויים ובסוגיות מדיניות ומבצעיות, בעוד שהדוחות השנתיים עוסקים גם במינהל ובתקצוב.

הוועדה אינה מגדירה מראש "כתבי מינוי" קשיחים לחקירותיה, כדי לאפשר לה לעקוב אחר הראיות באופן גמיש. היא גובה עדויות משרים בממשלה, מראשי סוכנויות המודיעין והביטחון, מבכירים בקהילת המודיעין, וכן ממומחים חיצוניים – לרבות אקדמאים ועיתונאים.

דיוניה מתקיימים בדלתיים סגורות בשל אופיו המסווג של החומר. עבודתה נתמכת בידי משרד ייעודי קטן (Office of the ISC), הכולל אנליסטים וחוקרים בעלי מומחיות משפטית, טכנית ופיננסית.

## הרכב ומעמד החברים
הוועדה מונה תשעה חברים משני בתי הפרלמנט, המתמנים בידי הפרלמנט. יושב־ראש הוועדה נבחר מבין חבריה. חברי הוועדה כפופים להוראות סעיף 1(1)(b) ל־Official Secrets Act 1989, ומקבלים גישה שוטפת לחומר מסווג ברמה גבוהה לצורך מילוי תפקידם.

## ראו גם
* הוועדה המשותפת לאסטרטגיית הביטחון הלאומי של הפרלמנט הבריטי

## הערות שוליים

קטגוריה:קהילת המודיעין הבריטית
קטגוריה:הפרלמנט של הממלכה המאוחדת
כוח הסייבר הלאומי (הממלכה המאוחדת)

**כוח הסייבר הלאומי** (באנגלית: **National Cyber Force – NCF**) הוא מסגרת משותפת של גופי ההגנה והמודיעין של הממלכה המאוחדת, שהוקמה בשנת 2020, ואחראית להפעלת יכולות התקפיות והגנתיות במרחב הקיברנטי. ייעודו הוא לפעול במרחב הסייבר ובאמצעותו כדי לסכל איומים, לשבש פעילות עוינת של מדינות, ארגוני טרור ופשיעה חוצת־גבולות, ולהגן על ביטחונה ואינטרסיה של בריטניה ובעלות בריתה.

## הקמה ומטרות
הכוח הוקם כחלק מהתאמת מערך הביטחון הבריטי לאתגרים המתפתחים במרחב הדיגיטלי. ייעודו המרכזי הוא לפעול נגד גורמים עוינים- מדינות, ארגוני טרור וארגוני פשיעה -המשתמשים ברשתות מחשבים ובמערכות מידע כדי לפגוע בבריטניה או במדינות דמוקרטיות נוספות.

בנוסף לפעילות התקפית, הכוח תורם להגנה על סודיות, שלמות וזמינות של מידע ושירותים דיגיטליים, ובכך מסייע לחיזוק הביטחון הקיברנטי הלאומי.

## שותפים ארגוניים
כוח הסייבר הלאומי פועל כשותפות בין מספר גופי ליבה במערכת הביטחון והמודיעין של בריטניה:
* מטה התקשורת הממשלתית – האחראי על מודיעין אותות והגנת מידע.
* משרד ההגנה – אחראי על הכוחות המזוינים ועל מדיניות הביטחון.
* MI6 – שירות הביון החיצוני של בריטניה.
* מעבדת מדע וטכנולוגיה של ההגנה – המעבדה המדעית והטכנולוגית של מערכת הביטחון.

שילוב זה מאפשר איחוד של יכולות מודיעין, מחקר ופיתוח, ותכנון מבצעי במסגרת אחת מתואמת.

## מסגרת אסטרטגית
הקמת הכוח משתלבת בתפיסה האסטרטגית שנקבעה במסגרת הסקירה המשולבת לביטחון, הגנה, פיתוח ומדיניות חוץ משנת 2021, אשר קבעה את קווי היסוד של מדיניות הביטחון הבריטית לעשור הקרוב. במסמך זה הודגש כי המרחב הקיברנטי נעשה מרכזי בכל תחומי החיים – כלכלה, ממשל, אכיפת חוק וביטחון.

בהמשך לכך גובשה גם האסטרטגיה הלאומית לסייבר, הקובעת כי בריטניה תפעל כמעצמת סייבר אחראית ודמוקרטית, תוך שילוב פעולות במרחב הקיברנטי כחלק מהמדיניות הדיפלומטית, הכלכלית והצבאית שלה.

## תחומי פעילות
בין תחומי פעילותו של כוח הסייבר הלאומי:
* סיכול ושיבוש איומים מצד ארגוני טרור, פשיעה חוצת־גבולות ומדינות עוינות.
* הגנה על מערכות מידע ותשתיות דיגיטליות מפני פגיעה.
* תמיכה בפעילות הכוחות המזוינים של בריטניה.
* סיוע לקידום יעדי מדיניות החוץ, לרבות התערבות במצבי משבר לשם הגנה על אזרחים.

## פיקוח ומסגרת משפטית
האחריות המדינית על פעילות הכוח מתחלקת בין מזכיר החוץ לבין מזכיר ההגנה של בריטניה. פעילותו מתבצעת במסגרת משפטית מבוססת ובהתאם לדין הבריטי ולמשפט הבינלאומי.

## מטה ופיתוח אזורי
המטה העתידי של כוח הסייבר הלאומי עתיד לקום בסמלאסברי שבמחוז לנקשייר. הקמת המטה נועדה לעודד צמיחה בתחומי הטכנולוגיה, הדיגיטל והביטחון באזור, ולחזק שיתופי פעולה בין הממשלה, התעשייה והאקדמיה. מהלך זה נתפס כחלק מחיזוק המערכת הקיברנטית הלאומית של בריטניה והרחבת מאגרי הידע והכישורים בתחום.

## קישורים חיצוניים
* 

## הערות שוליים

קטגוריה:הממלכה המאוחדת: צבא וביטחון
קטגוריה:לוחמה קיברנטית
מערה יער בפרובאנס

**מערֶה יער בפרובאנס** (**מתווה ל-"מערֶה היער"**), משנת 1906 בקירוב, הוא ציור בצבעי שמן על נייר על בד מאת אנרי אדמון קרוס. היצירה התקבלה בעיזבון בלאנש ט' וייסברג לידידי מוזיאון ישראל בארצות הברית. היא מוצגת באגף האמנות המודרנית של מוזיאון ישראל בירושלים.

## רקע אמנותי
אנרי אדמון קרוס נולד בדואי שבצפון צרפת ולמד בליל ובפריז. בראשית דרכו פעל בסגנון ריאליסטי, ובהמשך, בעקבות מפגשים עם קלוד מונה ופול סיניאק, עבר בהדרגה לצבעוניות בהירה ועזה יותר. בשנת 1884 נמנה עם מייסדי אגודת האמנים העצמאים. משנת 1891, לאחר שעבר להתגורר בדרום צרפת, אימץ סגנון ניאו אימפרסיוניסטי ופיתח וריאציות של הטכניקה הפואנטיליסטית של ז'ורז' סרה ופול סיניאק. נופיו הים תיכוניים, שהתאפיינו בזוהר ובניגודי צבע חיים, השפיעו לימים על מאטיס ועל הפוביסטים.

## תיאור היצירה והשוואה לגרסה הסופית
הציור שבאוסף המוזיאון הוא מתווה נופי לציור גדול ממדים בשם "מערה היער" מן השנים 1906–1907, השמור באוסף פרטי ומזכיר באופיו את "שמחת החיים" של אנרי מאטיס. בין היצירה הסופית לבין המתווה קיימים הבדלים טכניים בולטים. בגרסה הסופית מונח הצבע בנקודות קטנות ועדינות המתמזגות זו בזו ויוצרות חלל אוורירי שבו שש נשים עירומות מפזזות ומתמזגות בנוף הסובב. במתווה, לעומת זאת, משיכות המכחול פיסוליות ורבות כיוונים, ניגודי הצבעים עזים ומשטח התמונה כולו רוטט ותוסס. עם זאת, בשתי העבודות אין עיסוק בעומק מרחבי במובנו המסורתי אלא דגש על צבע ישיר ועל אור אוטופי הנוצר באמצעות הצבע עצמו. שתי גרסאות "מערה היער" משקפות את חיפושו של קרוס אחר שלווה והרמוניה ציורית באמצעות עיסוק בעוצמותיו ולעיתים בקשיחותו של הטבע.

## הערות שוליים

קטגוריה:ציורי שמן
קטגוריה:ציורי נוף
קטגוריה:עצים בציורים
קטגוריה:ציורים מהמאה ה-20
קטגוריה:מוזיאון ישראל: ציורים
אדוארד ג'יימס גיי (1816–1889)

**אדוארד ג'יימס גיי** (באנגלית: **Edward James Gay**; 3 בפברואר 1816 – 30 במאי 1889) היה איש כספים וחבר בית הנבחרים של ארצות הברית מטעם המפלגה הדמוקרטית. הוא היה סבו של חבר הסנאט של ארצות הברית בשם זהה.

## ביוגרפיה
### ראשית חייו
גיי נולד ב-3 בפברואר 1816 בעיירה ליברטי שבווירג'יניה. בשנת 1820 עברה משפחתו לאילינוי, וכעבור ארבע שנים לסנט לואיס, מיזורי. במשך כמה שנים למד אצל מורה פרטי בבלוויל, אילינוי. בשנים 1833–1834 למד באוגוסטה קולג' שבקנטקי, ולאחר מכן חזר לסנט לואיס, שם עסק במסחר בין השנים 1839–1860. אף שלא הייתה לו השכלה עסקית פורמלית, הוא הקדיש עצמו ללימוד כלכלה תעשייתית ופוליטית כבר מגיל צעיר.

לאחר מכן עבר ללואיזיאנה, שם עסק בייצור ובחקלאות מטעים. הוא היה מעורב באופן בולט בהקמת בניין ה־Merchants Exchange בסנט לואיס, וכיהן כנשיא הראשון של בורסת הסוכר של ניו אורלינס.

בתחילה התנגד לפרישת מדינות הדרום מהאיחוד, אך עם פרוץ מלחמת האזרחים האמריקנית תמך בנחישות בקונפדרציה.

### קריירה פוליטית
על אף שלא נטה לעסוק בפוליטיקה, בשנת 1884 שוכנע על ידי חבריו להתמודד לבית הנבחרים של ארצות הברית. הוא ניצח בבחירות את ויליאם פיט קלוג, אותו תיאר כ"צקלונאי" האחרון בלואיזיאנה (כינוי לצפוניים שעברו לדרום לאחר המלחמה למטרות פוליטיות), ונבחר כחבר הקונגרס ה־49 מטעם המפלגה הדמוקרטית. הוא נבחר מחדש גם לקונגרסים ה־50 וה־51.

גיי נפטר בביתו, מטע סנט לואיס שבמחוז איברוויל בלואיזיאנה, ב־30 במאי 1889, בעודו מכהן בתפקיד, ונקבר בבית העלמין בלפונטיין בסנט לואיס.

מטע סנט לואיס שלו נוסף בשנת 1975 לרשימת האתרים ההיסטוריים הלאומיים של ארצות הברית.

## קישורים חיצוניים
* 
* 

קטגוריה:אמריקאים ילידי וירג'יניה
קטגוריה:חברי בית הנבחרים של ארצות הברית מלואיזיאנה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:אמריקאים שנולדו ב-1816
קטגוריה:אמריקאים שנפטרו ב-1889
ועדת ההגנה של בית הנבחרים הבריטי

**ועדת ההגנה של בית הנבחרים** (באנגלית: **Defence Select Committee of the House of Commons**) היא ועדה פרלמנטרית קבועה של בית הנבחרים הבריטי המופקדת על הפיקוח על משרד ההגנה ועל הכוחות המזוינים של הממלכה המאוחדת. הוועדה בוחנת את ההוצאה התקציבית, המינהל והמדיניות של משרד ההגנה ושל הגופים הציבוריים הכפופים לו.

במסגרת עבודתה מקיימת הוועדה שימועים עם שרים, קצינים בכירים ומומחים, מפרסמת דוחות והמלצות, ומביאה סוגיות מרכזיות לדיון פומבי בפרלמנט. בכך היא מהווה מנגנון מרכזי של ביקורת פרלמנטרית ואחריותיות דמוקרטית בתחום הביטחון וההגנה. ועדת ההגנה מהווה נדבך מרכזי במנגנון הבקרה הדמוקרטית על מערכת הביטחון הבריטית, ומשקפת את עקרון אחריות הממשלה בפני הפרלמנט במשטר הפרלמנטרי הבריטי.

## הערות שוליים

קטגוריה:הממלכה המאוחדת: צבא וביטחון
קטגוריה:הפרלמנט של הממלכה המאוחדת
ועדת החוץ של בית הנבחרים הבריטי

**ועדת החוץ של בית הנבחרים הבריטי** (באנגלית: **Foreign Affairs Select Committee**) היא ועדה קבועה של בית הנבחרים בפרלמנט של הממלכה המאוחדת, המופקדת על הפיקוח הפרלמנטרי על מדיניות החוץ של הממשלה.

הוועדה בוחנת את פעילות משרד החוץ, חבר העמים והפיתוח ואת מדיניותה הבין־לאומית של בריטניה, לרבות יחסים דיפלומטיים, משברים אזוריים, סנקציות, סיוע חוץ והיבטים אסטרטגיים של ביטחון חוץ. היא מנתחת את סדרי העדיפויות של הממשלה בזירה הבין־לאומית ומעריכה את השלכותיהם המדיניות והביטחוניות.

במסגרת עבודתה רשאית הוועדה לזמן שרים, דיפלומטים, עובדי ציבור ומומחים חיצוניים למתן עדות, לפרסם דוחות והמלצות ולהביא סוגיות לדיון פומבי בבית הנבחרים. בכך היא מהווה מרכיב מרכזי במנגנון הבקרה הדמוקרטית על מדיניות החוץ והיבטיה הביטחוניים של בריטניה.

## הערות שוליים

קטגוריה:הפרלמנט של הממלכה המאוחדת
קטגוריה:הממלכה המאוחדת: יחסי חוץ
הוועדה המשותפת לאסטרטגיית הביטחון הלאומי של הפרלמנט הבריטי

**הוועדה המשותפת לאסטרטגיית הביטחון הלאומי** (באנגלית: **The Joint Committee on the National Security Strategy**) היא ועדה משותפת של שני בתי הפרלמנט הבריטי המופקדת על בחינת אסטרטגיית הביטחון הלאומי של הממלכה המאוחדת ועל הפיקוח על יישומה.

הוועדה הוקמה לראשונה בפרלמנט שכיהן בשנים 2005–2010. היא מונתה מחדש מעת לעת, ובפעם האחרונה בתחילת שנת 2020 בבית הלורדים בינואר ובבית הנבחרים במאי לשם המשך עיסוקה בבחינת האסטרטגיה הלאומית לביטחון.

הרכב הוועדה כולל עשרה חברים מבית הלורדים ועד שנים־עשר חברים מבית הנבחרים. בין חבריה נמנים בדרך כלל יושבי ראש של ועדות מרכזיות בבית הנבחרים, ובהן ועדת המודיעין והביטחון, ועדת ההגנה, ועדת החוץ, ועדת הפנים, ועדת המשפטים, ועדת הסחר הבין־לאומי, ועדת הפיתוח הבין־לאומי וועדת העסקים, האנרגיה והאסטרטגיה התעשייתית.

הוועדה עוסקת בבחינת מסמכי היסוד של מדיניות הביטחון הלאומי, ובהם אסטרטגיית הביטחון הלאומי וסקירת ההגנה והביטחון האסטרטגית שפורסמו בשנת 2015. בנוסף היא מתייחסת להערכות סיכונים לאומיות המתעדכנות בתדירות גבוהה יותר, ולדוחות היישום השנתיים שמפרסמת הממשלה. בשנת 2020 החלה הממשלה בסקירה משולבת רחבה של ביטחון, הגנה, פיתוח ומדיניות חוץ, אשר אף היא מצויה בתחום עיסוקה של הוועדה.

מעבר לבחינת האסטרטגיה עצמה, הוועדה מפקחת על מבני קבלת ההחלטות בממשלה בנושאי ביטחון לאומי, ובייחוד על תפקידה של מועצת הביטחון הלאומי ושל היועץ לביטחון לאומי. כן היא בוחנת היבטי תקציב ומדיניות חוצי־משרדים הקשורים לאסטרטגיה, לרבות קרן היציבות והביטחון לסכסוכים.

## הערות שוליים

קטגוריה:הפרלמנט של הממלכה המאוחדת
קטגוריה:הממלכה המאוחדת: צבא וביטחון
המרכז הלאומי לביטחון קיברנטי של בריטניה

**המרכז הלאומי לביטחון קיברנטי של בריטניה** (באנגלית: **National Cyber Security Centre**) הוא הגוף הממלכתי האחראי על הגנת המרחב הקיברנטי של הממלכה המאוחדת. המרכז הוקם בשנת 2016 ופועל כהרשות הטכנית הלאומית בתחום ביטחון הסייבר. תפקידו להגן על מערכות חיוניות ושירותים מקוונים בבריטניה, ולספק הנחיות, כלים ומסגרות פעולה לעסקים, למוסדות ציבור ולאזרחים.

## הקמה ומעמד
המרכז הוקם באמצעות איחוד יחידות ממשלתיות שונות שעסקו בביטחון קיברנטי, יחד עם מרכיבים משירות הביטחון הכללי (Security Service) וממטה התקשורת הממשלתי (Government Communications Headquarters). איחוד זה נועד ליצור סמכות מקצועית אחת, מתואמת ומרכזית להגנת הסייבר הלאומית.

המרכז פועל במסגרת מטה התקשורת הממשלתי ומהווה את הזרוע הטכנית המובילה של בריטניה בתחום ההגנה הקיברנטית.

## תחומי אחריות
המרכז מופקד על:
* הגנה על תשתיות חיוניות ושירותים דיגיטליים מפני תקיפות קיברנטיות.
* מתן מענה לאירועי סייבר, לרבות טיפול בתקיפות ובהשבת שירותים שנפגעו, במטרה לצמצם נזק ולהחזיר ארגונים לפעילות סדירה.
* פרסום הנחיות מקצועיות, תקנים ומסגרות עבודה להגברת החוסן הקיברנטי במשק ובמגזר הציבורי.
* הובלת ההגנה הלאומית מפני איומים מתקדמים, לרבות איומים מצד מדינות עוינות, קבוצות תקיפה ופשיעה מקוונת.

## שיתופי פעולה
המרכז פועל בשיתוף פעולה הדוק עם בעלות בריתה של בריטניה, עם רשויות אכיפת החוק ועם קהילת המודיעין הבריטית. שיתוף פעולה זה נועד להבטיח הבנה מעמיקה של תמונת האיומים ולשפר את יכולת ההתגוננות מפניהם.

בנוסף, המרכז פועל לטיפוח הון אנושי בתחום הסייבר באמצעות עבודה עם בתי ספר, אוניברסיטאות וקהילת הטכנולוגיה, וכן באמצעות קידום מחקר בטכנולוגיות מתפתחות. פעילות זו נועדה להבטיח את המשך צמיחתו של תחום ביטחון הסייבר בבריטניה ולחזק את הביטחון הלאומי לטווח ארוך.

## ראו גם
* מערך הסייבר הלאומי

## קישורים חיצוניים
* 

## הערות שוליים

קטגוריה:ממשלת בריטניה
קטגוריה:הממלכה המאוחדת: צבא וביטחון
קטגוריה:לוחמה קיברנטית
ועדת הפנים של בית הנבחרים הבריטי

**ועדת הפנים של בית הנבחרים הבריטי** (באנגלית: **Home Affairs Committee**) היא ועדה קבועה של בית הנבחרים, המופקדת על הפיקוח הפרלמנטרי על משרד הפנים ועל תחומי אחריותו. הוועדה בוחנת סוגיות הנוגעות לביטחון פנים, אכיפת חוק, משטרה, הגירה, מאבק בטרור, פשיעה מאורגנת והגנה על גבולות. היא עוסקת במדיניות, בחקיקה ובהוצאה התקציבית בתחום זה, ומפקחת על אופן יישומן על ידי הממשלה.

הוועדה קובעת בעצמה את נושאי הבדיקה שבהם תעסוק, במסגרת תחומי אחריותה. במסגרת עבודתה רשאית הוועדה לזמן שרים, ראשי משטרה, בכירים בשירותי הביטחון ומומחים למתן עדות. תפקיד נוסף של הוועדה לפרסם דוחות והמלצות ובסיום כל בדיקה מגבשת הוועדה דוח המבוסס על העדויות שנשמעו. הדוחות מתפרסמים לציבור ומועלים לרשת האינטרנט, ובדרך כלל כוללים המלצות לממשלה ולגופים נוספים. לפי הנוהג המקובל, הממשלה משיבה לדוחות בתוך כחודשיים ממועד פרסומם, ותשובותיה אף הן מתפרסמות. בכך מהווה הוועדה כלי מרכזי בפיקוח הפרלמנטרי על מדיניות ביטחון הפנים וההגירה של בריטניה.

## הערות שוליים

קטגוריה:הממלכה המאוחדת: חוק ומשפט
קטגוריה:הממלכה המאוחדת: צבא וביטחון
קטגוריה:הפרלמנט של הממלכה המאוחדת
ריבוע צהוב

"**ריבוע צהוב**" הוא מיצב של מנשה קדישמן, שהוקם בשנת 1972 בירושלים.

## תיאור
הפסל "ריבוע צהוב", הוקם בעמק המצלבה, למרגלות מוזיאון ישראל, במקביל לעבודה "יער כביסה", שהתקיימה ברחבה העליונה של המוזיאון באותה עת, באוצרותו של יונה פישר. גרסה מוקדמת של הפסל נוצרה בשנת 1969 במסגרת סימפוזיון בינלאומי לפיסול במונטווידאו, אורוגוואי. אז שולב בפעולות פיסוליות נוספות ובהן "יער צהוב".

במסגרת המיצב יצר קדישמן ריבוע בן 100 מ"ר, העשוי צבע צהוב על גבי האדמה. היה זה צבע אקולוגי שנעלם לאחר תקופה. מן הצד האחד התערבות האמן ביקשה להיתפש כמעיין טבע "חדש", המתקיים בנוף המשתנה. מן הצד השני הבחירה בצהוב בעבודה זו, כמו גם בעבודות אחרות של האמן, נועדה ליצור הבחנה וזרות בין התערבות האמן לבין אותו הטבע. 

## הערות שוליים

קטגוריה:מנשה קדישמן
קטגוריה:אמנות אקולוגית
קטגוריה:פסלים (יצירות)
קטגוריה:יצירות משנת 1975
ג'ק קורנפילד

**ג'ק קורנפילד** (באנגלית: **Jack Kornfield**; נולד ב־1945) הוא פסיכולוג אמריקאי, סופר ומורה בבודהיזם הטהרוואדה בארצות הברית. הוא התאמן כנזיר בודהיסטי בתאילנד, בורמה והודו. הוא מלמד מיינדפולנס (קשיבות) ברחבי העולם מאז 1974. קורנפילד עבד כפעיל שלום, ארגן הכשרת מורים והוביל מפגשים בין-לאומיים של מורים בודהיסטים, כולל הדלאי לאמה. פעל רבות להנגשת הבודהיזם בארצות הברית, ולפתח תורה פסיכולוגית המשלבת עקרונות מזרחיים ומערביים.

## ביוגרפיה
קורנפילד נולד למשפחה יהודית ויש לו שלושה אחים. אביו היה מדען, מה שהביא אותו להתעניין בריפוי, רפואה ומדע. התחיל לימודי קדם-רפואה במכללת דארטמות' ובעקבות קורס בחירה בפילוסופיה אסייתית אצל ד"ר ווינג-ציט צ'אן החליף את מסלול הלימודים ללימודי אסיה.

לאחר שסיים את לימודיו בשנת 1967, הצטרף קורנפילד לחיל השלום ונשלח לתאילנד לעבוד עם צוותי רפואה טרופית בעמק נהר המקונג. שם הוא פגש והפך לנזיר תחת מנהל היערות אג'הן צ'ה, ומאוחר יותר עבד עם Mahasi Sayadaw מבורמה ו־Dipa Ma. קורנפילד חזר לארצות הברית בשנת 1972.

קורנפילד הכשיר רבים ממורי ויפאסנה באמריקה, ואירח והוביל מפגשים למורים בודהיסטים יחד עם הדלאי לאמה וברחבי העולם. הוא קיבל תואר דוקטור בפסיכולוגיה קלינית ממכון סייברוק.

בתו קרוליין היא בוגרת לימודי משפטים בברקלי ועוסקת במשפטי מקלט. גרושתו ליאנה היא אמנית ומטפלת. אשתו טרודי גודמן היא מורת מדיטציה ידועה והמורה המייסדת של InsightLA, המשלבת הכשרה בויפאסנה ותרגולי מיינדפולנס וחמלה לא-עדתיים, כולל הפחתת מתח מבוססת מיינדפולנס (MBSR) וחמלה עצמית מודעת (MSC).

## משנתו
קורנפילד פעל להנגשת הבודהיזם למערביים. הוא התמקד בשילוב של טוב לב אוהב וחמלה עצמית עם תרגול מיינדפולנס, ובשילוב חוכמת הפסיכולוגיה המזרחית והמערבית.

ספריו שתורמו לעברית: אין זמן טוב מההווה, הלב הנבון, דרך הלב, ספרון ההנחיות של בודהא' הזמנה לשקט שבפנים, אחרי האקסטזה.

## קישורים חיצוניים

* 
* 

## הערות שוליים

קטגוריה:בוגרי דארטמות' קולג'
קטגוריה:מורים רוחניים
קטגוריה:מורים רוחניים יהודים
קטגוריה:בודהיזם
קטגוריה:בודהיזם: טהרוואדה
קטגוריה:ילידי 1945
משרד המודיעין והניתוח

**משרד המודיעין והניתוח** (באנגלית: **Office of Intelligence and Analysis**, או בקיצור: **I&A**) הוא רכיב סוכנות ביון אזרחית במחלקה לביטחון המולדת של ארצות הברית ואחד משני חברים סטטוטוריים בקהילת המודיעין של ארצות הברית, במקביל למודיעין משמר החופים. זהו החבר היחיד בקהילת המודיעין שתפקידו לספק מודיעין לממשלים מקומיים (מדינות וטריטוריות).

הסוכנות והמחלקה לביטחון המולדת הוקמו בעקבות פיגועי 11 בספטמבר כדי להתמודד עם אתגרי בביטחון הלאומי ופערי שיתוף המידע שזוהו על ידי הוועדה לחקר אירועי 11 בספטמבר. I&A הוקמה במקור על ידי חוק ביטחון המולדת משנת 2002 כמינהלת לניתוח מידע והגנת תשתיות. רק עם יישום המלצות חוק ועדת 11 בספטמבר משנת 2007 נוצרה I&A רשמית כסוכנות הפדרלית הראשונה שחויבה סטטוטורית לשתף מידע ברמה המדינתית והמקומית.

## הערות שוליים

קטגוריה:קהילת המודיעין האמריקאית
קטגוריה:המחלקה לביטחון המולדת של ארצות הברית
אנה ארנולד הדג'מן

**אנה ארנולד הדג'מן** (באנגלית: **Anna Arnold Hedgeman**; 1899–1990) הייתה אקטיביסטית, סופרת ופוליטיקאית אפרו-אמריקאית, דמות מפתח בתנועה לזכויות האזרח ובמאבק למען צדק חברתי. הדג'מן הייתה האישה היחידה בוועדה המארגנת של המצעד לוושינגטון למען תעסוקה וחירות (1963), ונחשבת למנוע הלוגיסטי והארגוני המרכזי שעמד מאחורי הצלחתו. לאורך הקריירה שלה, אתגרה הדג'מן את הסקסיזם הממוסד בתוך הנהגת התנועה לזכויות האזרח ופעלה לשילוב נשים בעמדות הנהגה ודיבור במוקדי הכוח.

## ראשית חייה ופריצת הדרך האקדמית
הדג'מן נולדה באיווה והייתה הסטודנטית השחורה הראשונה והבוגרת הראשונה של אוניברסיטת המלין במינסוטה (1922). לאחר שחוותה באופן אישי את חוקי ההפרדה הגזעית כמורה במיסיסיפי, הקדישה את חייה לאקטיביזם פוליטי. בשנות ה-30 חקרה ותיעדה את "שווקי העבדים של הברונקס"- זירות שבהן נשים שחורות הועסקו בתנאי עבדות מודרנית בתקופת השפל הגדול.

## המאבק בתוך המהפכה: המצעד לוושינגטון (1963)
כחברה השביעית בוועדה המארגנת לצד "ששת הגדולים", הדג'מן הייתה אחראית לגיוס חסר תקדים של כ-40,000 צועדים ותיאום הלוגיסטיקה המורכבת של האירוע. היא ניהלה מאבק עיקש נגד הדרת נשים מרשימת הנואמים הרשמית במצעד, וסירבה לקבל את דרישת ההנהגה הגברית שנשים יעמדו מאחור. בזכות דרישתה, הותר לבסוף לדייזי בייטס לשאת דברים על הבמה לצד ד"ר מרטין לותר קינג.

## מנהיגות פוליטית ופמיניזם
בשנת 1954 הפכה הדג'מן לאישה השחורה הראשונה ששירתה בקבינט של ראש עיריית ניו יורק. בשנת 1966 נמנתה הדג'מן עם מייסדות ארגון הנשים הלאומי (NOW). עם זאת, היא נודעה כמי שאתגרה את ההנהגה הלבנה והממסדית של הארגון ודרשה אימוץ של קו רדיקלי יותר, הכולל תמיכה חד-משמעית בתיקון לשוויון זכויות (ERA), מתוך הבנה שהפמיניזם הלבן אינו נותן מענה לצרכים המערכתיים של נשים שחורות היא המשיכה לפעול למען זכויות נשים ומיעוטים עד למותה ב-1990.

## הערות שוליים

קטגוריה:סופרות אמריקאיות
ביולוג'יק דיזיין

**ביולוג'יק דיזיין בע"מ** (באנגלית: **Biolojic Design**) היא חברת ביוטכנולוגיה ישראלית העוסקת בפיתוח תרופות מבוססות נוגדנים חכמים באמצעות כלים חישוביים ובינה מלאכותית (AI). החברה מפתחת טיפולים למחלת הסרטן, מחלות אוטואימוניות ומחלות דלקתיות, שטרם אושרו לשימוש. החברה הוקמה בשנת 2008 על ידי פרופסור ינאי עופרן, שיצא לחופשה מאוניברסיטת בר-אילן.

החברה פועלת מישראל ומבוסטון. נכון ל-2024 מעסיקה כ-50 עובדים ופועלת בעיקר באמצעות שיתופי פעולה עם חברות פיתוח תרופות.

## טכנולוגיה ופיתוח
הטכנולוגיה של ביולוג'יק דיזיין מתבססת על תכנון חישובי  של נוגדנים אנושיים, כך שיוכלו לזהות ולהגיב לסביבה המיקרו-תאית. נוגדנים הם חלבונים בצורת האות Y שיכולים להקשר למטרה באופן שמזכיר מפתח ומנעול, ובכך להפעיל תהליך שישמיד את הגוף הפולש. בניגוד לנוגדנים סטנדרטיים, הנוגדנים שמפתחת החברה מתוכננים לפעול כ"מתגים" ביולוגיים: הם מסוגלים להיקשר למטרות מרובות או לשנות את פעילותם כתלות בתנאים סביבתיים (כגון רמת החומציות באזור הגידול הסרטני). החברה משתמשת בבינה מלאכותית בניסיון לתכנן נוגדנים בעלי יכולות חדשות.

באפריל 2022 הודיעה ביולוג'יק דיזיין שנוגדן שתוכנן באמצעות טכנולוגיית הבינה המלאכותית שלה נכנס לניסוי קליני בבני אדם, ובכך הפך לנוגדן הראשון שתוכנן באופן ממוחשב שנבחן בבני אדם. זהו נוגדן AU-007 שמטרתו לתקוף גידול סרטני מוצק.

## שיתופי פעולה ומחקר
מאז הקמתה, משתפת החברה פעולה עם מספר חברות תרופות גלובליות וגופי מחקר:
* בשנת 2023 הכריזה חברת טבע על שותפות עם ביולוג'יק דיזיין לפיתוח נוגדנים (כדוגמת מולקולת BD9) לטיפול במחלות דלקתיות כגון אסתמה ודלקת עור אטופית.
* בשנת 2021 נחתם עם חברת אלי לילי הסכם מחקר משותף לפיתוח תרופות מבוססות נוגדנים לטיפול בסוכרת.
* באפריל 2024 נחתם הסכם פיתוח משותף עם חברת התרופות נקטר, עבור פיתוח תרופה למגוון מחלות אוטואימוניות כמו טרשת נפוצה וקוליטיס (מחלה דלקתית של המעיים).
* ביוני 2024 נחתם הסכם פיתוח משותף עם קבוצת מרק הגרמנית, במסגרתו תפתח ביולוג'יק דיזיין מולקולות שישמשו בסיס לתרופות לסרטן ולמחלות אוטואימוניות. היקף ההסכם, המותנה בהגעה לאבני דרך ולבסוף בהגעת התרופה למכירה בשוק, עשוי להגיע עד ל-346 מיליון אירוביולוג'יק דיזיין.
## ראו גם
* ביואינפורמטיקה

## קישורים חיצוניים

* 
*  -ריאיון עם מייסד החברה ינאי עופרן
## הערות שוליים

קטגוריה:חברות ביוטכנולוגיה
קטגוריה:חברות בינה מלאכותית ישראליות
קטגוריה:תעשיית פרמצבטיקה בישראל